
Maryna is ‘n makelaar en Irma werk vir haar. Nadat Maryna se man haar verlaat het, werf sy met hernieude ywer klante. Sy wil man vang en Irma moet saam. Vrywillig verplig. Behalwe toe sy ‘n ‘slagoffer’ in Marlothpark identifiseer. Daarnatoe gaan Irma vrywillig saam. Haar ouers woon mos daar en sy verlang na hulle en hierdie mooi natuuromgewing.

––––––––
[image: ]


1

Vandat Irma vir Maryna Welman begin werk het, ses maande gelede, is Maryna al deur verskeie hubare manne, nadat haar derde huwelik ‘n aaklige dood gesterf het. Maar Maryna ontken dat sy op die mannejag uit is. Wat sy doen is blykbaar ter wille van oorleweing. Van besigheid. 

Vir geldsake. 

Welmankonsultante is finansiele adviseurs. Die afgelope ses maande was so besig en uitputtend, dat Irma dit al meer as eenkeer oorweeg het om haar handsak te gryp en pad te vat. Boonop is Maryna ‘n bietjie van ‘n drama koningin.

Die eerste maand het juis begin met ‘n ontstuimige see wat die Welmans se huweliksboodjie rotse toe gestuur het. Die strand waarop Maryna se drenkeling wederhelfte uitgespoel het, se naam was glo Zelda. Twintig jaar jonger as Maryna. Aangesien Maryna die brein en geregistreerde makelaar agter Welmankonsultante is, moes Wandrag Welman dus elders gaan brood verdien om vir hom en sy beach te sorg. Hy is gelukkig goed met sy hande en doen nou grassnyers, wasmasjiene en naaimasjiene oor.

In die tweede maand van Irma se aanstelling het die besigheid gewankel, want Maryna was so bitter soos ’n pomelo na ‘n sewejaar droogte. Irma het dag en nag gewerk om die aansoeke vir kort termyn versekering en ander polisse te proisesseer en eise te hanteer.  

Intussen het sy Maryna meer as eenmaal op daardie afspraak en enkelgroepe bladsye betrap, waar sy haar beste voetjie en mooiste foto’s voorgesit het, opsoek na nuwe ‘besigheid.’ Dit is hoe hubare manne in hulle lewens beland het. Ryk, enkellopende manne. Want Maryna doen nie arm nie. Sy is immers ‘n finansiële boffin, jy weet. Dan moet Irma saamry, want sy is die sekretaresse en PA of kortom, die een wat die sleurwerk moet doen. 

Hulle was vir ‘n week lank Durban toe, waar die aantreklike bruingebrande Charles Enkelstein hulle ingewag het. Die man besit ‘n mansion, drie voertuie, ‘n seiljag en ‘n diepsee visserskuit. Hy hou van visvang, doer agter die deinings. Waar Irma en Maryna om die beurt hulle longe uitgeklots het. As die son skyn speel hy golf en as dit reën vang hy van die rotse af vis.  En hy gaan sowaar nie sy finansies met ‘n vreemde vrou bespreek nie, sy kan daarvan vergeet, lig hy Maryna die laaste dag van hulle week se besoek in. En sy miljoene is vas belê tot twintig drie en veertig of so iets.

“Hy het my soos ‘n dier misbruik en uitgespoeg,” het Maryna eers by Van Reenenspas weer haar tong teruggekry. “Ek het hom summier op Facebook geblok.”

Toe is daar die Vrystaatboer van Bothaville. ‘n Wewenaar. Hy was bereid om boedel oor te gee, want Maryna is regtig baie mooi. Toe stap sy kinders daarin, nog voordat hy of Maryna mekaar behoorlik kon misbruik. 

Tragies so, want hy is ook goed met sy hande, het hulle gesien waar hy die koeie gemelk het, toe sy werkers nie opgedaag het nie.

Daar was darem twee langtermyn verhoudings ook tussenin. Een wat ses weke gehou het en een waartydens Maryna baie moeite gedoen het om die man vir hulle maand anniversary Kaapstad toe te vlieg. Waarna hy haar gepos het en in die Kaap agtergebly het by ‘n ou skoolvriendin van hom wat ‘n huis in Clifton het.

Dankie vir die vliegtuigkaartjie!

“Uiteindelik ‘n man wat die moeite werd is om voor te baklei,” groet Maryna toe Irma net na agt een oggend twee weke later by die kantoor instap. “Werner Hugo. Besit ‘n vrugteplasie naby Hazyview en wag daarvoor ... tadaa, ‘n tweede huis in Marloth Park.”

“En?” Irma skakel haar rekenaar aan. Sy het lankal geleer om net die nodige op te merk.

“Hy is ‘n beaut. Kom kyk hier.”

Irma staan op en loer belangeloos op Maryna se rekenaarskerm.

“Wie is die beaut? Hy of die Cayenne?” Sy voel onmiddelik sleg oor haar katterige opmerking, want die man is regtig aantreklik. Waarskynlik een van die bestes wat hulle die afgelope paar maande gesien het, maar Maryna is al klaar besig om te doen wat sy die beste doen. Sy chat die man op. En teen die naweek is hulle twee op pad om man, huis en Cayenne in Marlothpark te gaan uitcheck, op uitnodiging van Werner Hugo. 

“Wat vat mens saam?” vra Maryna. “Hoe is die weer die tyd van die jaar in Marlothpark? Is dit nie waar jou ouers bly nie?”

“Dit is warm.” Dit weet Irma. “Maar pragtig na die reën. Ja, my ma-hulle woon al twintig jaar daar.”

Vir die eerste keer sedert sy aan Maryna se gatgrille begin voldoen het, is sy opgewonde om haar naweeksak te pak. Sy sal beslis ‘n plan maak om by haar ouers uit te kom. Behalwe dat sy hulle nie nou al sal bel om te sê sy kom nie. Dit is mos ‘n werksbesoek en sy kan nie net sommer wegloop nie.  

Maar...

Hopelik wil Maryna en Werner sommer van vanaand of more af al alleen wil wees, dan sal sy vir Maryna vra om haar by haar mense te gaan aflaai. Totdat hulle weer moet terugkeer na die republiek van Gauteng toe. Hopenlik eers volgende week. Behalwe as Maryna en Werner dit meer permanent wil maak?

Wel, dan kuier sy ook by haar ouers, totdat Maryna besluit dat sy nie by die langverlof pakket ingesluit kan wees nie en haar terugstuur huis toe... met die bus.

Hulle arriveer Maandagaand na donker in Marlothpark. ‘n Donker Marlothpark.

“Die krag is af,” verduidelik Werner, toe hy hulle met ‘n flits in die hand kom verwelkom. “Al vir drie dae. Dit sal vermoedelik eers teen volgende week uitgesorteer word. Ek hou die batterye wat met sonkrag gelaai word maar vir die yskaste, want as dit reën word die batterye ook pap.”

Hopelik net die batterye wat die yskaste aan die gang moet hou en nie sy eie batterye nie, want Maryna is al reg om haar flikkers by hom te gooi.

Behalwe dat sy bekommernis oor iets. “Ek wonder nou net, hoe gaan ek more met my hare maak? As ek nie kan blaas nie, staan dit in alle rigtings.” 

“Jammer daaroor. Daar is natuurlik ook die probleem dat die lugreëlling nie op die oomblik werk nie. Marloth kan nogal warm word...” maak die man verskoning, met sy oë op Irma.

Sy keer: “O nee, ek is nie gepla nie. Ek sit gewoonlik nie eens die lugreëlling aan as ek hier by my mense kuier nie. Ek is bang dit doof die naggeluide uit. En my hare word in elk geval vanself droog.”

Werner ontspan sigbaar toe hy hulle naweeksakke uit die kar laai. Hy wys dat hulle vooruit moet stap. “Kom ek wys vir julle julle kamers. Gelukkig sorg die sonpanele vir ‘n bietjie lig binne in die huis.”

“Wat stink so... na gras brand?” Maryna steek in die deur van die eerste kamer vas en gaan aan die nies.

Werner kyk onthuts op. “Ek brand stafies vir die muskiete. Maar ons kan dit seker maar doodblaas.” 

“Ja asseblief, dit ruik soos stof.” Maryna bekyk die kamer en ensuite badkamer krities en Irma weet sommer. Hierdie kamer is nou wel netjies, maar dit is nie vyfster genoeg vir haar baas nie. 

“Wie slaap hier?” vra Werner.

“Irma, joune,” besluit Maryna. Sy hoop seker die volgende een is mooier en groter.

“Dit is pragtig. Dankie vir die moeite wat jy gedoen het. ‘n Sepies en sjokolade.” Irma wys vir Werner watter sak hy op die voetbankie kan neersit. 

Die hele ding laat haar dink aan boer soek ‘n vrou. Behalwe dat dit seker meer op Maryna soek ‘n ryk man neerkom en sy wat Irma is, is nie ‘n deelnemer aan die proses nie. 

Sy weet nie hoe die gesprek van daar af tussen die aantreklike Werner en Maryna verloop het nie, maar hy lyk ietwat ontstoke toe hy net daarna in haar deur verskyn en afkondig: “Drankies en braaivleis word op die dek bedien. Dit is met die trappe op, as dit nie te veel moeite gaan wees vir julle dames om te klim nie. Die hysbak is nog nie ingesit nie. En ek gaan niemand opdra nie.”

Irma proes net en sê. “Ons sal opstap dankie. Ek het broodjies, slaai en ‘n paar ander goedjies gebring. En daar is ‘n bottel rooiwyn vir jou om dankie te sê dat jy bereid is om ons hier te ontvang. Dit is in ‘n koelboks in die kar agter die sitplek. Ek sal dit gou gaan haal. My hande was netnou te vol met alles om dit ook te bring.”

Ja, want net sy en Werner moes dra. Maryna doen nie die dra-ding nie. Behalwe soms haar eie handsak wanneer daar baie geld in is.

“Nee wag, ek stap saam.” By die kar vat Werner die koelboks by haar en kyk vreemd na die twee sakke kruideniersware wat Irma uitlaai. “Dit het vir Maryna gesê dit is nie nodig om iets saam te bring nie.” 

“Ek kom nie met leë hande by iemand se plek aan nie. Een sak gaan hier na jou toe en die ander sak is...” Sy kyk hom vas in die oë. “Vir my ouers. Hulle bly permanent hier in Marloth en ek wil graag by hulle ook ‘n draai gaan maak, op ‘n stadium wanneer julle alleen wil wees.”

Sy wenkbroue trek saam. “Alleen wil wees... Ek twyfel of dit sal gebeur! Maar jy is welkom om jou mense hiernatoe te nooi as jy so voel. Enige tyd. Vanaand, more...”

“Dankie, maar ek sal nie gaste nooi na ‘n plek waar ek self ‘n gas is nie. Buitrendien ek kan nie wag om hulle ou huisie weer te sien nie. Beslis nie so mooi en so luuks soos joune nie. Maar die plek is vreeslik oulik en diep in ‘n pypsteel.”

“Ouer mense in ’n oulik huisie in ‘n pypsteelerf? Wie sal dit nogal wees? Ons permanente inwoners van hier weet nogal van mekaar.” 

Wanneer sy haar ouers se naam en die straat noem, is hy vreeslik verras. “Is dit jou mense? Ja, natuurlik ken ek hulle. Ons kry gereeld met mekaar te doen. Hulle help ook altyd vrywillig as ons strate skoonmaak en papiere optel.”

Dan doen Werner dit ook. Daardie bierblikkies en papiere opteloefening van die inwoners. Hou ons mooi wildernisdorpie skoon! Wat haar estimasie van hom met ‘n hele paar punte laat styg.

Hy dink ‘n oomblik na.  “Ek het hulle bakkie se battery ‘n keer met kabels vir hulle aan die gang gaan kry. Hulle ry nie baie nie, toe loop die battery van die staan af. Hulle is nie ver van hier af soos die kraai vlieg nie.”

“Was dit jy wat hulle gaan help het? Dankie Werner.” Sy is lus om haar arms om hom te gooi. Irma is altyd die eerste een wat haar ma bel, met enige krisis. Dan is sy te verom in haar karretjie te spring om te kom help. Dan herinner sy haar ouers aan daardie Marlothparkgeselsgroep, waarop hulle is. Dit is waar hulle die vriendelike jong boertjie gekry het wat vir hulle die kar weer aan die loop gekry het. Die een met die snaakse kar.

Snaakse kar? ‘n Porsche Cayenne is ‘n snaakse kar in haar pa se oë? Sy sal eerder dink ‘n snaakse kar is gemaak van pype wat jy bo-op ‘n Land Rover onderstel vas gesweis het.

Sy dog die man is ‘n kind van agtien of negentien wanneer hulle van die jong boertjie praat. Want hulle het weer van hom gepraat. Gereeld. Hy kuier blykbaar soms daar. Maar nou is nie die tyd om vir Werner te vertel hoe verwronge die beeld is wat sy uit daardie oord van homa f gekry het nie.

Die kind met die snaakse wat soms op hulle stoep kom sit en koffie drink. 

Nou is hy vyftig en sy kar is ‘n Porsche Cayenne. Maar hy kan seker maklik haar ouers se kind wees, wat al sewentig verby is.

Daardie gawe jong boertjie is dus Werner Hugo! “Ek hoor jy help baie ou mense as iets verkeerd gaan. Ligte doer bo teen die muur wat kalf... Meesal verniet.”

“Ek help graag, maar dit voel nie soos verniet nie. Ek kry koekies, ‘n koppie koffie en beskuit en plante by hulle. Eenkeer selfs ‘n skildery.” Hy lag plesierig. “Maar veral die oom en tannie met die Ford bakkie. Dit is dan nou jou mense! Hulle nooi my gereeld om Sondae by hulle te gaan eet. Dan vertel hulle vir my dat hulle kinders ver is en hulle mis die geselskap van jong mense vreeslik baie. Gelukkig vir my is ek mos nog ‘n jong mens teen hulle,” spot hy. 

“Moenie dit invryf nie. Ek is groen van jaloesie. Ek kom in die laaste jare hopeloos te min hier by hulle kuier, met die diesel en petrolpryse deesdae.” 

“Dis nogal erg ja! Maar eintlik behoort jy meer te kom kuier. Eendag as hulle nie meer daar is nie, dan is jy spyt dat jy hulle so afgeskeep het.” ‘n Skaduwee gly vlietend oor sy aantreklike gesig.

“Hoe lank gelede? Jou mense

